《题夏少卿霞天过雨竹》
宋代·张瑰

我昔少小湖海游，孤舟曾溯湘之流。钟龙两岸翠欲动，雨声叶叶吟清秋。

拥衾篷底睡不足，梦起寒惊如轧玉。千枝万枝湿未乾，都与澄江混晴绿。

须臾霁色江天空，夕阳疏影摇玲珑。清阴过岸到吟席，徐觉飒飒生凉风。

今朝偶见太常笔，坐对此君情恍惚。兴来挥翰为君题，却忆潇湘旧游日。

作者简介：（1004—1073）滁州全椒人，字唐公。张洎孙。仁宗天圣二年进士。除秘阁校理。历两浙转运使，知颍州、扬州，即拜淮南转运使。入修起居注、知制诰。因草故相刘沆赠官制用贬词，出知黄州。英宗时进左谏议大夫、翰林侍读学士，复坐事出知濠州，历数州。当官遇事辄言，触忤势要，至屡黜，终不悔。